(Text cu relevanță pentru SEE)

În cele din urmă, ESAP este susținut de Planul de acțiune privind uniunea piețelor de capital, care a fost adoptat în septembrie 2020.

2.TEMEI JURIDIC, SUBSIDIARITATE ȘI PROPORȚIONALITATE

•Temeiul juridic

O intervenție a UE pentru reducerea fragmentării, prin intermediul unui punct unic de acces, ar contribui la o mai bună integrare a pieței unice prin eliminarea obstacolelor din calea circulației informațiilor în cadrul Uniunii. Tratatul privind funcționarea Uniunii Europene (TFUE) conferă instituțiilor europene competența de a stabili dispoziții corespunzătoare care au ca obiect instituirea și funcționarea pieței interne (articolul 114 din TFUE).

•Subsidiaritatea (în cazul competențelor neexclusive)

Obiectivele prezentei inițiative nu pot fi realizate în măsură suficientă de către statele membre acționând individual. În prezent, statele membre dispun de o anumită marjă de manevră în ceea ce privește elaborarea normelor privind mecanismele și formatele aferente obligațiilor de raportare ale întreprinderilor prevăzute în legislația UE, care se bazează extrem de mult pe sistemele naționale. Fragmentarea geografică și tematică creată de mecanismele și formatele de prezentare a informațiilor sporește costurile de acces și de prelucrare pentru utilizatorii de informații referitoare la întreprinderi. Acțiunile individuale suplimentare ale statelor membre nu ar reduce această fragmentare decât dacă s-ar îndrepta în aceeași direcție pentru a crea un punct unic de acces și pentru a elimina o serie de obstacole, ceea ce este puțin probabil să se producă în lipsa unei abordări coordonate.

Facilitarea unui acces îmbunătățit la informații la nivelul UE, având în vedere amploarea și efectele unui astfel de proiect, este un obiectiv care poate fi realizat mai bine la nivelul Uniunii. În plus, conceperea unor formate, condiții de utilizare, specificații lingvistice etc. adecvate necesită un anumit grad de armonizare la nivelul UE pentru a permite interoperabilitatea, precum și accesul și utilizarea transfrontaliere ale informațiilor. Această inițiativă se bucură de o largă susținere din partea statelor membre, a Parlamentului European, a autorităților de reglementare, a participanților la piață la nivel regional sau național, a utilizatorilor, a societății civile etc. Prin urmare, Uniunea poate adopta măsuri în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană.

•Proporționalitatea

În conformitate cu principiul subsidiarității, astfel cum este enunțat la articolul 5 din Tratatul privind Uniunea Europeană, prezenta inițiativă nu depășește ceea ce este necesar pentru atingerea obiectivelor sale. Prezenta propunere nu va adăuga și nici nu va modifica obligațiile de raportare în ceea ce privește conținutul. Pentru a reduce la minimum sarcina impusă entităților și autorităților naționale, ESAP se bazează cât mai mult pe canalele și pe infrastructura de raportare a datelor care sunt în vigoare.

•Alegerea instrumentului

Se consideră că un regulament este instrumentul juridic cel mai adecvat pentru instituirea ESAP, deoarece majoritatea dispozițiilor unui astfel de act se adresează Autorității Europene pentru Valori Mobiliare și Piețe (ESMA), care va înființa și va gestiona platforma, precum și organismelor de colectare. ESMA este o autoritate independentă a Uniunii Europene care contribuie la menținerea stabilității sistemului financiar al UE prin îmbunătățirea protecției investitorilor și prin promovarea unor piețe financiare stabile și ordonate. În acest context, ESMA are sarcina de a institui și de a asigura funcționarea ESAP, întrucât contribuie în special la asigurarea integrității, a transparenței, a eficienței și a bunei funcționări a piețelor financiare.

În plus, un regulament va elimina riscul unor divergențe majore între legislațiile naționale în ceea ce privește caracteristicile informațiilor care trebuie incluse și puse la dispoziție, precum și sarcinile care trebuie îndeplinite de organismele de colectare.

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

•Evaluările ex post/verificarea adecvării legislației existente

Evaluarea impactului care însoțește prezenta propunere se bazează, printre altele, pe verificarea adecvării cadrului UE pentru raportarea publică de către entități, publicată de Comisie în aprilie 2021. O constatare esențială a acestei verificări a adecvării este necesitatea de a valorifica potențialul instrumentelor digitale pentru a îmbunătăți accesul la informațiile reglementate prezentate de către entități, precum și utilizarea și reutilizarea acestor informații. În special, verificarea adecvării a evidențiat lipsa unui punct unic de acces la nivelul UE la informațiile reglementate și posibilitatea limitată de citire automată a informațiilor prezentate de entități.

•Consultările cu părțile interesate

Procesul de consultare și principalele sale concluzii pe care se bazează prezenta propunere sunt sintetizate în anexa 2 la evaluarea impactului. Acestea au inclus o consultare online specifică, ateliere cu diferite categorii de părți interesate relevante și contribuții din partea grupurilor de experți relevante instituite de Comisie, în special Forumul la nivel înalt privind uniunea piețelor de capital.

În general, toate grupurile de părți interesate care au fost consultate au salutat inițiativa Comisiei privind ESAP și și-au exprimat sprijinul pentru punerea în aplicare treptată a acestei inițiative, astfel încât să se fixeze prioritățile și să se pună la dispoziție informațiile în ESAP în diferite etape. Părțile interesate au subliniat, de asemenea, importanța de a recurge la principiul „transmiterii unice a informațiilor”. Cei care pregătesc informațiile care trebuie raportate public și IMM-urile au subliniat, de asemenea, necesitatea de a se evita crearea unor sarcini administrative suplimentare, inclusiv necesitatea de a nu se introduce noi obligații de raportare pentru entități.

Majoritatea părților interesate au sprijinit includerea în ESAP a unei game largi de informații, care să cuprindă atât informații financiare, cât și informații legate de durabilitate. Marea majoritate a părților interesate au considerat că pentru abordarea provocărilor legate de comparabilitatea, fiabilitatea și reutilizarea informațiilor ar fi utilă standardizarea informațiilor în temeiul unui cadru comun de raportare cu sisteme și metadate comune. Marea majoritate a părților interesate au menționat, de asemenea, că lipsa unor astfel de standarde comune este unul dintre principalele obstacole cu care se confruntă utilizatorii și societatea atunci când prelucrează informații financiare și informații legate de factorii de mediu, sociali și de guvernanță (MSG).

Majoritatea părților interesate au opinii similare cu privire la dimensiunea infrastructurii și la modul în care ESAP ar trebui să colecteze informațiile, sugerând că ESAP ar trebui să se bazeze pe canalele de raportare existente la nivel național sau european. În plus, părțile interesate au solicitat ca informațiile să fie puse la dispoziție prin intermediul ESAP, concomitent cu publicarea lor pe orice alt mijloc sau canal.